**Előterjesztés munkaanyaga**

**a Képviselő-testület 2017. október 5-i ülésére**

7. napirend: **A Polgármesteri Hivatal Etikai Kódexének elfogadása**

***Tisztelt Képviselő-testület!***

A hivatásetika azoknak az erkölcsi elveknek a kerete, amelyeket a különböző életpályákon működő személyeknek hivatásuk teljesítése folyamán követniük kell.

Az általános magatartási szabályokat a közszolgálati tisztviselőkre vonatkozóan a közszolgálati tisztviselőkről szóló 2011. évi CXCIX. törvény (a továbbiakban: Kttv.) 9-10. §-a tartalmazza.

A Kttv. 83. §-a tartalmazza a hivatásetikai alapelveket. Ezek különösen a hűség és elkötelezettség, a nemzeti érdekek előnyben részesítése, az igazságos és méltányos jogszolgáltatás, a méltóság és tisztesség, az előítéletektől való mentesség, a pártatlanság, a felelősségtudat és szakszerűség, az együttműködés, az intézkedések megtételére irányuló arányosság és védelem.

Ezeken túlmenően a vezetőkkel szembeni további alapelvek különösen a példamutatás, a szakmai szempontok érvényesítése és a számonkérési kötelezettség.

A Kttv. 231. § (1) bekezdése kimondja, hogy a hivatásetikai alapelvek részletes tartalmát, valamint az etikai eljárás szabályait a képviselő-testület állapítja meg. Az etikai vétséget elkövető köztisztviselővel szemben kiszabható büntetés a figyelmeztetés vagy a megrovás.

A hivatásetikai szabályozás célja, hogy a Hivatalban az alapelvek elfogadása és betartása a munkavégzés valamennyi szakaszára kiterjedjen. Ennek érdekében szükségeltetik, hogy a képviselő-testület a köztisztviselők értékrendszeréhez objektív alapelveket, szabályokat határozzon meg.

Mindezek alapján kérem a Tisztelt Képviselő-testületet az előterjesztés megtárgyalására és a határozati javaslat elfogadására.

*Határozati javaslat:*

*Délegyháza Község Önkormányzat Képviselő-testülete az előterjesztésben foglaltakat megtárgyalta és az alábbi határozatot hozta:*

*A képviselő-testület a Délegyházi Polgármesteri Hivatal közszolgálati tisztviselői számára a melléklet szerinti tartalommal állapítja meg a hivatásetikai alapelvek részletes tartalmát és az etikai eljárás szabályait magába foglaló Etikai Kódexet. Egyidejűleg felkéri a jegyzőt, hogy az abban foglaltak közszolgálati tisztviselők általi megismerését biztosítsa.*

*Határidő: azonnal*

*Felelős: jegyző, személyügyi előadó*

Másolatban csatolva: 1 db Etikai Kódex

Összeállította: Varju Miklósné személyügyi előadó

Előterjesztéssé nyilvánítva: 2017. október 4.